રાતના દોઢ-બે વાગ્યે શહેરની સૂમસામ સડક પર કાળું ધોતિયું, કાળું અંગરખું, માથે મોટાં શિંગડાંવાળો મુગટ પહેરી, ખભે ગદા નાખી, ઊંચો, પહોળો-પડછંદ, વિકરાળ દિનીયો ડાઘિયો ઉર્ફે યમરાજા મોટી મોટી ફલાંગો ભરી હડફડ, હડફડ કરી ચાલી રહ્યો હતો. થોડે દૂર ગયો હશે ત્યાં ગલીમાં રખડતાં કૂતરાંઓનું ધ્યાન આવા વિચિત્ર ધસમસતા પ્રાણી પર ગયું. એને જોઈને એ ભડક્યાં અને એમણે સાગમટે ‘ભસાભસી’ શરૂ કરી. કૂતરાંઓની ભસાભસીથી ડાઘિયો ‘ગિન્નાયો’. એણે ગદા ફેરવતાં કૂતરાંઓ તરફ દોટ મૂકી. સાથે સાથે દિનીયાએ એના ભેદી અવાજમાં ગગનભેદી હાકોટા પાડ્યા. આવા પ્રચંડ અને વિકરાળ પ્રાણીના આક્રમણથી કૂતરાં તો ભયાનક રીતે ‘છળી મર્યાં’ અને ખૂબ જ વિચિત્ર આક્રંદ કરતાં એ ‘દસે દિશા’માં ભાગી ગયાં. આ ભયંકર કોલાહલ સાંભળી મોડી રાત સુધી ગલીના નાકે બેસી રહેનારા જુવાનિયા ત્યાં ધસી આવ્યા. રસ્તા પર સાક્ષાત્ યમરાજાને ગદા ઘુમાવી દોડતા જોઈ એ તો છક્કડ ખાઈ ગયા.